Terje Breivik

Terje Breivik (født 1965) er en norsk politiker (V). Han var 2. nestleder i Venstre fra 2012 til 2020 og innvalgt på Stortinget fra Hordaland fra 2013 til 2021.Stortinget biografi Før dette var Breivik generalsekretær i Venstre 2004–2012 og ordfører i Ulvik 1995–2001. Han var parlamentarisk leder for Venstres stortingsgruppe fra 2018 til 2021. 

 Biografi 
Han meldte seg inn i Venstre som 22-åring i 1987, og satt i Ulvik herredsstyre 1988–2003. Han var ordfører 1995–2001 og leder i Ulvik Venstre 2001–2003. Videre hadde han vært leder i Hordaland Venstre siden 2000 samt medlem av Venstres programkomité foran stortingsvalgene i 1997 og 2001 før han ble ansatt som generalsekretær sommeren 2004. Våren 2012 ble han valgt til 2. nestleder i partiet, og ble senere samme år nominert som Venstres førstekandidat til Stortinget fra Hordaland. Han var også førstekandidat i Hordaland i Stortingsvalget 2017.

Breivik er utdannet kommunalkandidat, og har sin bakgrunn som gründer og daglig leder i bredbåndsselskapet INO AS i Ulvik. Han har også vært lærervikar, rektor ved Ulvik kommunale musikkskole, leder for et stedutviklingsprosjekt og helse- og sosialsjef i Eidfjord kommune.

 Stortingskomitéer 
 2013–2017 medlem av Stortingets finanskomité.
 2017–2018 medlem av Stortingets finanskomité og Stortingets familie- og kulturkomité
 2018–2021 medlem av Stortingets arbeids- og sosialkomité

Breivik var Venstres finanspolitiske talsperson i perioden 2013 til 2018 mens Venstre var støtteparti til Erna Solbergs regjering, og forhandlet statsbudsjett på vegne av Venstre med regjeringspartiene og KrF. Breivik tok over som parlamentarisk leder i 2018 da både Trine Skei Grande (parlamentarisk leder) og Ola Elvestuen (parlamentarisk nestleder) gikk inn i Erna Solbergs regjering.

 Referanser 

 Eksterne lenker 




Kategori:Stortingsrepresentanter fra Venstre
Kategori:Stortingsrepresentanter for Hordaland
Kategori:Stortingsrepresentanter 2013–2017
Kategori:Stortingsrepresentanter 2017–2021
Kategori:Ordførere i Ulvik
Kategori:Venstre-ordførere i Hordaland
Kategori:Venstres ledelse
Kategori:Norske bedriftsledere
Kategori:Norske embets- og tjenestemenn
Kategori:Personer fra Ulvik kommune